กรณีศึกษา Evian น้ำเปล่าขวดละร้อย
ถ้าพูดถึงน้ำดื่มที่ขายในราคาสุดแพง หลายคนน่าจะนึกถึงน้ำจากเทือกเขาแอลป์อย่าง Evian ถึงจะเป็นน้ำแร่ แต่ก็แพงกว่าคนอื่นหลายเท่า แต่รู้หรือไม่ว่า น้ำนี้มีประวัติยาวนานเป็นร้อยปี วันนี้เราจะมาดูว่าแบรนด์นี้มีที่มาที่ไปอย่างไร  ใครเป็นเจ้าของ และเพราะอะไรถึงมีคนยอมซื้อ ลงทุนแมนจะเล่าให้ฟัง
10 ม.ค. 2561

กรณีศึกษา Evian น้ำเปล่าขวดละร้อย / โดย ลงทุนแมน
ถ้าพูดถึงน้ำดื่มที่ขายในราคาสุดแพง
หลายคนน่าจะนึกถึงน้ำจากเทือกเขาแอลป์อย่าง Evian
ถึงจะเป็นน้ำแร่ แต่ก็แพงกว่าคนอื่นหลายเท่า
แต่รู้หรือไม่ว่า น้ำนี้มีประวัติยาวนานเป็นร้อยปี
วันนี้เราจะมาดูว่าแบรนด์นี้มีที่มาที่ไปอย่างไร
ใครเป็นเจ้าของ และเพราะอะไรถึงมีคนยอมซื้อ
ลงทุนแมนจะเล่าให้ฟัง
ต้นกำเนิดของ Evian ต้องย้อนกลับไปถึง 229 ปี
เมื่อปี 1789 Marquis de Lessert (Marquis เป็นบรรดาศักดิ์ของทางฝั่งยุโรป) ไปดื่มน้ำจากน้ำพุที่มาจากธรรมชาติของเพื่อนที่ชื่อว่า Cachat ใน Evian-les-Bains ซึ่งเป็นเมืองเล็กๆ แห่งหนึ่งในฝรั่งเศส แล้วรู้สึกชื่นชอบในรสชาติของน้ำที่ต่างจากที่เคยดื่มมา
แต่เรื่องไม่ได้จบแค่นั้น เพราะหลังจากดื่มน้ำจากที่นี่เป็นประจำ ก็ได้ออกมาบอกว่าน้ำแร่นี้ ช่วยรักษาอาการป่วยเป็นนิ่วในไตของเขาให้หายได้
เมื่อชนชั้นสูงพูดแบบนี้ ก็แน่นอนว่า สรรพคุณของน้ำแร่แห่งเมืองเอเวียง ก็เริ่มถูกบอกต่อกันไปอย่างแพร่หลาย และในที่สุดก็เกิดเป็นธุรกิจขายน้ำแร่ขึ้นมา
หลังจากนั้นมาเมือง Evian-les-Bains เองก็มีชื่อเสียงด้านน้ำแร่มากขึ้นเรื่อยๆ
ผ่านมา 200 กว่าปี ทุกวันนี้ได้กลายมาเป็นเมืองสปาและสถานที่พักผ่อนสำหรับตลาดระดับบนไปเรียบร้อยแล้ว
ใครคือเจ้าของน้ำแร่ Evian?
หลังจากเจ้าของคนแรกอย่าง Cachat ก็ได้มีการเปลี่ยนมืออยู่หลายครั้ง
จนสุดท้ายในปี 1970 ก็ถูกซื้อไปโดยบริษัทผลิตขวดแก้วชื่อ BSN ที่ภายหลังได้ควบรวมกับ Danone และกลายมาเป็น Danone Group ในปัจจุบัน
Danone เป็นบริษัทยักษ์ใหญ่ด้านอาหารของฝรั่งเศส มีมูลค่าตลาดราว 1.74 ล้านล้านบาท
เป็นบริษัทผลิตน้ำดื่มบรรจุขวดที่ใหญ่ที่สุดเป็นอันดับ 3 ของโลก รองจาก Nestle (เจ้าของน้ำแร่แบรนด์ Perrier, Vittel และ S.Pellegrino) และ Coca-Cola (เจ้าของแบรนด์ Dasani)
Evian ถูกจัดอยู่ในสินค้ากลุ่มเครื่องดื่มของ Danone ที่มีสัดส่วนเป็น 21% ของรายได้ทั้งหมด คิดเป็นมูลค่าประมาณ 21,900 ล้านยูโร หรือราว 851,253 ล้านบาท
ใครจะไปคิดว่ากิจการขายน้ำแร่ จะมีรายได้มากขนาดนี้..
ที่น่าสนใจคือมีคนยอมซื้อน้ำ Evian ใน 140 ประเทศทั่วโลก และ ปีที่แล้ว น้ำ Evian ยังมียอดขายที่เติบโตมากที่สุดในกลุ่มเครื่องดื่มของ Danone
เมื่อยอดขายเติบโต เร็วๆ นี้ Danone จึงได้ลงทุนเพิ่ม 280 ล้านยูโรไปกับโรงงาน เพื่อขยายกำลังการผลิตจาก 1,500 ล้านขวด เป็น 2,000 ล้านขวดต่อปี
อะไรทำให้คนซื้อ Evian?
ถ้าพูดกันตรงๆ น้ำแร่ธรรมชาติ ก็มาจากธรรมชาติ เกิดจากฝน จากหิมะ ที่ละลายไหลลงมาจากภูเขาอะไรก็ตาม มาเป็นบ่อน้ำทางธรรมชาติ
ถึงจะรวมความเป็นสินค้านำเข้า และเรื่องสรรพคุณหรือคุณค่าทางโภชนาการของน้ำแร่เข้าไป แต่สำหรับหลายคนก็คงยังรู้สึกว่า แพงเหลือเกินสำหรับน้ำดื่มซักขวดนึง
น้ำแร่ยี่ห้ออื่นที่ถูกกว่านี้ก็มีขายอยู่ทั่วไป
สิ่งที่ Evian ทำให้คนยอมจ่ายได้ คือการ เพิ่มมูลค่า หรือ Add Value เข้าไปในตัวผลิตภัณฑ์ รวมถึงการทำให้เกิดคุณค่าทางจิตใจ
เรื่องราวประวัติความเป็นมา มีส่วนช่วยทำให้แบรนด์มีความน่าสนใจ แตกต่าง และสร้างภาพลักษณ์หรูหราและเป็นน้ำดื่มเพื่อสุขภาพให้กับแบรนด์
การโฆษณาผ่านบุคคลที่มีชื่อเสียงไม่ว่าจะเป็นดาราหรือนักกีฬา ก็ยิ่งตอกย้ำภาพลักษณ์ให้ชัดขึ้นอีก และยังทำให้เกิดการบอกต่อ เป็นการตลาดแบบปากต่อปาก
แค่นั้นยังไม่พอ Evian ยังมีการเปลี่ยนรูปแบบขวดไปเรื่อยๆ ไม่ว่าจะเป็นขวดทรงสูง หยดน้ำ ภูเขา ไปจนถึงแบบพิเศษที่ให้ดีไซน์เนอร์ชื่อดังมาออกแบบให้ แล้วผลิตในจำนวนที่จำกัด ออกมาขายในราคาที่แพงขึ้นไปอีก
จากขวดน้ำแร่ธรรมดาๆ ก็กลายเป็นของสะสมได้โดยไม่ยาก
เรียกว่า เข้าใจถึงพฤติกรรมของผู้บริโภค ที่ทนไม่ได้กับคำว่า Limited Edition..
ความแตกต่างตรงนี้ สำหรับบางคนก็อาจจะดูไม่ได้มีมูลค่าอะไร น้ำอะไรก็เหมือนๆ กัน
แต่ก็ยังมีคนอื่นๆ ที่มองว่า ความต่างเหล่านี้ ยังมีคุณค่าทางจิตใจที่ทำให้รู้สึกว่า คุ้มกับเงินที่ต้องจ่ายไป
ไม่ต่างอะไรกับเรื่องรถ กล้อง นาฬิกา กระเป๋า ที่มีราคาเป็นหลักล้านก็ยังขายได้
มูลค่า ของสิ่งใดก็ตาม ไม่ได้มาจากแค่ว่า สิ่งนั้นมีประโยชน์อะไร ทำอะไรได้ หรือมีต้นทุนเท่าไร
แต่ยังมีอีกหลายปัจจัยที่เข้ามา เพิ่มมูลค่า ให้กับของสิ่งนั้นได้
ถ้าเราหามันเจอ และนำมาสร้างความแตกต่างให้กับสินค้าของเราได้
แม้จะเป็นของพื้นๆ แต่ก็อาจจะมีค่าขึ้นมาได้ เหมือนกับน้ำแร่ Evian..
--------------------------------------------
<ad> แต่สินค้าคุณภาพดี ไม่จำเป็นต้องราคาแพงเสมอไป ร้านแว่น opticana สีลม ร้านนี้เน้นกรอบแว่น และ เลนส์ ที่มีคุณภาพสูง ให้บริการด้วยบุคลากรที่มีความชำนาญในทุกขั้นตอน ในราคาที่คุ้มค่า 
--------------------------------------------
Reference
-conversion rate 38.87 Baht /Euro
-
-
-
-
-
-
-